ORDE do 21 de marzo de 2005 pola que se establece o réxime de prestación de servizos, horarios, vacacións, licenzas e permisos e compensacións económicas para percibir polo persoal da escala de axentes forestais da Xunta de Galicia.
CONSELLERÍA DE MEDIO AMBIENTE — III. OUTRAS DISPOSICIÓNS — 31/03/2005

A disposición derradeira segunda do Decreto 293/1997, polo que se aproba o Regulamento da escala de axentes forestais faculta a Consellería de Medio Ambiente, da que actualmente teñen dependencia funcional, para ditar cantas disposicións sexan necesarias para a súa aplicación.
En aplicación da devandita facultade promulgouse a Orde do 18 de novembro de 1997, pola que se regulaba a fixación dos horarios do persoal da escala de axentes forestais da Xunta de Galicia e se establecían as compensacións por razón da actividade extraordinaria desenvolvida.
A precitada orde adaptábase ás circunstancias concorrentes no momento da súa entrada en vigor, pero dado o tempo transcorrido a experiencia acadada e o cambio de circunstancias no relativo ao desempeño das súas funcións por parte do colectivo é aconsellable ditar unha nova orde. Para ese efecto e tras un proceso negociador cos representantes sindicais do colectivo e logo do acordo acadado na mesa xeral de negociación e do informe favorable da comisión de persoal,
DISPOÑO:
Capítulo I
Réxime de prestación de servizos
Artígo 1º
Divídese o ano natural en dous períodos, un ordinario e outro extraordinario, con dous cadrantes de servizos, un por cada período, que deben quedar establecidos no último trimestre do ano anterior. No caso do período extraordinario elaborarase igualmente para todo o ano.
Artígo 2º
1. Establécese con carácter xeral como período extraordinario os meses de xullo, agosto e setembro que corresponden á Época de Perigo Alto, máis 30 días sen determinar. A utilización deste período de 30 días será decidido pola Dirección Xeral de Montes e Industrias Forestais, por proposta da delegación provincial correspondente, podendo fraccionarse como máximo nun período de 15 días e dous períodos de oito e sete días con aviso previo de dous días para cada un dos períodos. Estes 30 días realizaranse todos os anos.
2. En cada distrito estableceranse gardas de axentes forestais, necesarios para atender a vixilancia, prevención e extinción de incendios forestais e calquera outra continxencia que se produza, reflectidas no correspondente cadrante anual. A duración da
garda será de 12 horas continuadas de presenza física.
3. Servizos máximos no período extraordinario:
-As gardas en fin de semana realizaranse en fins de semana alternas.
-16 gardas ao mes.
Artigo 3º
1. O período ordinario comprende todo o ano agás o período extraordinario e o mes de vacacións. Neste período realizaranse quendas de luns a venres e gardas de fin de semana conforme a cadrantes para 6 semanas e 6 axentes nos que se incluirá diariamente unha quenda de tarde-noite. No caso de festivo estableceranse gardas igual que no caso da fin de semana. Para ese efecto terán a consideración de festivos os días 24 e 31 de decembro.
2. A duración da quenda será de 7 horas durante toda a duración do período ordinario. Esta xornada ou quenda se se realiza pola mañá terá que rematar antes das 15.00 horas e, se se realiza pola tarde non poderá iniciarse antes das 14.00 horas. No caso de quendas de noite o seu inicio non poderá ter lugar antes das 21.00 horas, nin máis tarde das 24.00 horas e rematará non mais tarde das 7.00 horas. O cómputo da xornada comezará a contarse coa presenza do axente forestal no lugar de referencia establecido. Cando por necesidade da continuidade do servizo que se estea prestando sexa preciso seguir ata rematalo, prolongarase a xornada de traballo o tempo necesario ata un máximo de catro horas, o número máximo de horas acumuladas non poderá exceder 8 ao mes. No caso de prolongación de xornada, por cada hora prolongada respecto á xornada fixada diminuirase en 1.50 horas, se se realiza en horario diurno ou en 2 horas se se realiza en horario nocturno, a duración doutra ou doutras xornadas
ordinarias no mesmo trimestre, tendo en conta a petición do interesado e as necesidades do servizo.
3. As gardas de fin de semana e festivos serán de 12 horas continuas de presenza física.
4. Servizos máximos no período ordinario:
-4 gardas en fins de semana completas cada oito semanas en cómputo anual, e nunca en dúas fins de semana consecutivas.
-5 quendas de tarde-noite cada 6 semanas, estas quendas de tarde-noite realizaranse todas dentro dunha mesma semana.
Artigo 4º
As gardas para realizar en festivo non superarán cinco ao ano por axente, para ese efecto terase en conta que computan tanto as realizadas no período ordinario como no extraordinario.
Capítulo II
Horarios
Artigo 5º
1. O persoal da escala realizará o seu traballo entre as 00.00 e as 24.00 horas, en función dos
horarios que se fixen, nos que se determinarán os efectivos necesarios para atender os servizos en sábados, domingos e festivos. O mencionado persoal gozará dun descanso semanal mínimo de 48 horas consecutivas, agás que por cambio de cadrantes as necesidades de rotación do persoal non o permitan, neste suposto compensarase nos descansos semanais seguintes.
2. Os cadros de servizos que fixen quendas e gardas serán confeccionados con carácter anual e postos en coñecemento do persoal afectado, axustándose periodicamente pola Administración os horarios das quendas, conforme as necesidades dos servizos, cunha antelación mínima de 4 días hábiles.
3. Na fixación dos horarios no período ordinario terase en conta o cómputo anual establecido no artigo 15 do Regulamento da escala, sen prexuízo do establecido nesta orde en relación coa prolongación de xornada.
4. No caso de que o horario da realización de gardas comprenda integramente os períodos entre as 13.00 e as 15.00 horas e/ou as 21.00 e 23.00 horas, o persoal disporá dunha hora en cada período para comer ou cear, sempre e cando a xornada de traballo se inicie polo menos unha hora antes ou remate unha hora despois dos períodos sinalados e iso non supoña a desatención do servizo. Para tal fin estableceranse as quendas que procedan.
Capítulo III
Vacacións, licenzas e permisos
Artigo 6º
1. O persoal da escala poderá gozar de 15 días naturais consecutivos de vacacións, no período comprendido entre o 16 de xuño e o 30 de setembro, iniciándose o gozo os días 1 e 16 dos meses incluídos no período, distribuíndose entre os efectivos de maneira que se garanta a cobertura dos servizos de xeito rotacional. As restantes vacacións gozaranse fóra dos meses antes sinalados, de acordo co previsto nos cadrantes.
2. O persoal da escala gozará dun descanso adicional de dez días naturais e consecutivos fóra do período extraordinario, como compensación pola súa adaptación aos cadrantes horarios que se establezan. Este descanso gozarase de forma continuada por petición dos interesados e a súa concesión quedará supeditada á planificación do distrito, sendo acumulable as vacacións para gozar fóra da época de alto risco conforme os cadrantes establecidos.
3. As licenzas e permisos serán as establecidas con carácter xeral para os funcionarios da Comunidade Autónoma de Galicia. Os cadros teóricos do período extraordinario para a Semana Santa e Nadal confeccionaranse tendo en conta que ata un 33% do persoal da escala poderá estar gozando vacacións, licenzas ou permisos.
Capítulo IV
Compensación económicas
Artigo 7º
A partir do 1 de xaneiro de 2005, o persoal da escala percibirá 240 euros mensuais, en concepto de complemento de produtividade, para percibir durante catro meses o ano pola prestación efectiva de servizos no período extraordinario, repartíndose proporcionalmente en función da prestación de servizos neste período. A referida contía experimentará os incrementos establecidos na Lei de orzamentos para as retribucións dos funcionarios da Xunta de Galicia a partir do exercicio de 2006.
Capítulo V
Comisión de seguimento
Artigo 8º
Créase unha comisión de seguimento do disposto nesta orde, integrada por un máximo de dous representantes de cada un dos sindicatos asinantes do Acordo do 24 de xuño de 2004 e polos representantes da Secretaría Xeral, Dirección Xeral de Montes e Industrias Forestais e Dirección Xeral de Conservación da Natureza que a secretaria xeral designe.
Disposición derrogatoria
Única.-Queda derrogada a Orde do 18 de novembro de 1997 pola que se regula a fixación dos horarios do persoal da escala de axentes forestais da Xunta de Galicia e se establecen as compensacións por razón da actividade extraordinaria desenvolvida, así como cantas disposicións de igual ou inferior rango se opoñan ao establecido nesta orde.
Disposición derradeira
Esta orde entrará en vigor o día da súa publicación, sen prexuízo dos efectos económicos que terán efectos retroactivos ao 1 de xaneiro de 2005.
Santiago de Compostela, 21 de marzo de 2005.
José Manuel Barreiro Fernández
Conselleiro de Medio Ambiente